SK Úradný vestník Európskej únie C 140/9

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2009/C 140/05

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„PEMENTO DO COUTO“

ES č.: ES-PDO-0005-0464-03.05.2005

CHOP ( ) CHZO ( X )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Subdirección General de Calidad Agroalimentaria y Agricultura ecológica — Dirección General de Industrias y Mercados Agroalimentarios — Secretaría General de Medio Rural del Ministerio de Medio Ambiente, y Medio Rural y Marino de España Adresa: Paseo Infanta Isabel 1 28071 Madrid ESPAÑA Telefón +34 913475394 Fax +34 913475410 E-mail: sgcaae@mapa.es

2. Skupina:

Názov: COOPERATIVA DO CAMPO O VAL Adresa: Vilacornelle, s/n. O Val-Narón (A Coruña) Telefón +34 981453901 Fax +34 981453901 E-mail: horta@cooperativaoval.com Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.6 – Ovocie, zelenina a obilniny v pôvodnom stave alebo spracované.

4. Špecifikácia (zhrnutie požiadaviek podľa článku 4 ods. 2 nariadenia (ES) č. 510/2006):

4.1. Názov:

„Pemento do Couto“

4.2. Opis:

Papriky s chráneným zemepisným označením (CHZO) „Pemento do Couto“ sú plody miestneho ekotypu druhu Capsicum annuum. Plody sa zbierajú predčasne v nezrelom štádiu (obchodnej veľkosti) a sú určené na uvedenie na trh v čerstvom stave. Ich charakteristické vlastnosti sú tieto:

— Tvar: pozdĺžny prierez je lichobežníkový tvaru zrezaného kužeľa a priečny prierez je zaoblený. Pozdĺžny prierez je niekedy jemne ryhovaný, na špičke sa vyznačuje tromi alebo štyrmi rohmi.

— Hmotnosť: od 4 do 6 gramov na jeden kus.

— Dĺžka plodu: 4 až 8 cm.

— Približná šírka: 2 cm.

— Stopka: 2 až 3 cm, vždy kratšia ako plod. Je pevná a obvykle rovná alebo mierne zakrivená.

— Šupka: tmavozeleného sfarbenia, mierne lesklá.

— Hrúbka steny alebo dužiny: tenká, približne 1 až 1,5 mm.

— Degustačný test: dužina s jemnou a šťavnatou štruktúrou, jemnej, mierne bylinnej a neštipľavej chuti kvôli neprítomnosti kapsicínu, vôňa strednej intenzity a malý výskyt semien.

4.3. Zemepisná oblasť:

Oblasť produkcie zahŕňa všetky obce v oblasti Ferrol, t.j. tieto obce: Ferrol, Narón, Valdoviño, Cedeira, Moeche, As Somozas, San Sadurniño, Neda, Fene, Mugardos a Ares. Ide o prírodnú oblasť, v ktorej malá nadmorská výška, ochrana, ktorú poskytujú horské celky obklopujúce údolia produkcie a blízkosť pobrežia vytvárajú diferencovanú mikroklímu, ktorá sa vyznačuje predovšetkým miernosťou a nepatrnými teplotnými výkyvmi. Tieto optimálne podmienky dopĺňa výskyt pôd, ktoré sú na pestovanie tejto plodiny veľmi vhodné.

Názov označenia „O Couto“ je zemepisný názov, ktorý zodpovedá územiu kláštora známeho pod týmto názvom, v ktorom sa začalo šľachtenie a pestovanie týchto paprík.

4.4. Dôkaz o pôvode:

Sledovateľnosť produktu je zaručená jeho identifikáciou v každej fáze výroby a uvedenia na trh.

S cieľom zabezpečiť dodržanie špecifikácie kontrolný orgán neustále aktualizuje register výrobcov a vysadených plôch. CHZO „Pemento do Couto“ sa môžu označovať iba papriky, ktoré pestujú v súlade s požiadavkami špecifikácie a ostatnými dodatočnými pravidlami výrobcovia zapísaní v príslušnom registri na vysadených plochách zapísaných v príslušnom registri.

Zaevidovaní výrobcovia sú okrem iného povinní nahlásiť množstvo paprík s CHZO, ktoré bolo skutočne vyprodukované a uvedené na trh, do registrov vedených na tento účel. Kontrolný orgán overí, či množstvá uvedené na trh baliarňami zodpovedajú množstvám vyprodukovaným poľnohospodármi, ktorí ich dodávajú, a či množstvá vyprodukované uvedenými poľnohospodármi zodpovedajú agronomickej výnosnosti pozemkov zapísaných v registri.

Všetky fyzické a právnické osoby zapísané v registri, ako aj vysadené plochy, sklady, výroby a produkty podliehajú inšpekciám a kontrolám zo strany kontrolného orgánu s cieľom presvedčiť sa, či chránené produkty spĺňajú požiadavky špecifikácie a dodatočných pravidiel. Kontroly spočívajú v inšpekcii vysadených plôch, skladov a výrob, v preskúmaní dokumentov a kontrole dodržania predpísaných fyzikálnych vlastností, aby zozbierané papriky boli neporušené, zdravé, čisté a bez poškodení a pomliaždenín. Okrem toho sa môžu uskutočniť analýzy multirezíduí, aby sa overilo, či je koncentrácia pesticídov pod úrovňou maximálnych limitov rezíduí stanovených platnými právnymi predpismi týkajúcimi sa tejto plodiny.

4.5. Spôsob výroby:

Sadenice zo škôlky musia pochádzať od schválených výrobcov zapísaných v príslušnom registri.

Proces výroby produktu je opísaný ďalej v texte:

Rozmnožovanie a presádzanie:

Po dozretí sa plody zozbierajú, usušia a zbavia semien, ktoré sú po morení pripravené na siatie. Príprava na siatie a zasiatie začínajú v mesiaci október a pokračujú v novembri, decembri a januári. Výsev sa uskutoční v semenisku na substráte zloženom zo zmesi s rovnakým podielom rašeliny a piesku. Po vyklíčení, keď rastlina dosiahne výšku približne 5 cm, sa uskutoční presadenie, pričom rastliny sa presadia do otvorov zakoreňovacích podložiek.

Výrobné obmedzenia:

CHZO „Pemento do Couto“ zahrňuje papriky pestované voľne na poli a papriky pestované v skleníku. Maximálna povolená výnosnosť je spravidla 4 kg/m2 pre poľné a 6 kg/m2 pre skleníkové.

Zariadenia pre plodiny pestované pod prístreškom sú jednoduché fóliové tunely bez vykurovania a umelého osvetlenia, ktorých jediným účelom je chrániť plodinu (ktorá sa pestuje priamo v zemi) pred prípadným mrazom a najmä urýchliť produkciu a v jeseni ju predĺžiť o niekoľko týždňov. Rozšírilo sa aj používanie skleníkov, aby sa zabránilo neželanému kríženiu odrôd vyšľachtených z tohto ekotypu papriky.

Výsadba:

Ak sa plodina pestuje voľne na poli, výsadba sa uskutočňuje v apríli a máji pri hustote výsadby 3 až 4 rastliny/m2 a zber sa začína v júni až júli. V prípade, že si želáme použiť semená na sadenice, parcely musia byť vzdialené od ostatných plodín pestovaných voľne na poli, ktoré patria k tomu istému ekotypu, s cieľom chrániť vyšľachtené odrody.

Osev pod prístreškom sa koná vo februári a marci, pričom zber začína v polovici apríla. Hustota výsadby je 2 až 4 rastliny/m2. Odporúča sa pokrytie zeme fóliou z polyetylénu, aby sa zabránilo zamoreniu burinami. Nie je nutné osadiť koly, pretože pri tomto spôsobe výsadby sa rastliny navzájom podopierajú.

Pestovateľské práce:

Zúrodňovanie sa uskutočňuje tak, aby sa zachovala rovnováha a úrovne živných látok v pôde a rastline so zreteľom na odbery vzoriek z obrábanej pôdy, nutričný stav rastliny, úroveň úrodnosti pôdy a meliorácie pôdy vykonané inými prostriedkami (voda, organická látka atď.).

Boj proti prípadným škodcom a/alebo chorobám spočíva v uplatnení pestovateľských metód, akými sú morenie semien, úprava semeniska a mierne zavlažovanie tak, aby sa zabránilo premokreniu, ako aj nadmernému kopcovaniu.

Ak bude nevyhnutné použiť chemické prostriedky, použijú sa aktívne látky, ktoré majú menší vplyv na životné prostredie, väčšiu účinnosť, nižšiu jedovatosť spôsobujúcu menšie problémy spojené s rezíduami, minimálny vplyv na podružnú faunu a ktoré vykazujú menší problém prípadnej odolnosti.

Zber:

Zber sa vykonáva ručne skôr, ako plody dozrejú a v čase, kedy plody majú podľa skúseností poľnohospodárov ideálne vlastnosti na uvedenie na trh v súlade s fyzikálnymi vlastnosťami uvedenými v bode 4.2. Uskutočňuje sa postupne podľa potreby, s predpísaným vybavením (náradie, škatule alebo kontajnery atď.) a ľudskými zdrojmi tak,, aby sa zabránilo ich poškodeniu.

Preprava a uskladnenie:

Papriky sa uložia do pevných nádob, aby sa zabránilo ich pomliaždeniu. Vyloženie sa uskutoční tak, aby sa riziko, že produkt spadne, znížilo na minimum. Skladovacie priestory sa správne vetrajú.

Uvedenie na trh:

Papriky sa balia v rovnorodých dávkach, pokiaľ ide o pôvod a dĺžku plodu, do vreciek s kapacitou 200 alebo 400 g, vyrobených z materiálov na potravinárske účely povolených platnými právnymi predpismi týkajúcimi sa potravinárstva. Môžu sa použiť aj iné formy obalovej úpravy pod podmienkou, že nebudú mať vplyv na kvalitu výrobku. Obdobie uvedenia na trh trvá od 15. apríla do 31. októbra, pričom kontrolný orgán môže toto obdobie predĺžiť alebo skrátiť, pokiaľ to vlastnosti výrobku vyžadujú z dôvodu klimatických podmienok danej sezóny.

4.6. Spojenie:

„Pemento do Couto“ patrí k ekotypu, ktorý tradične pestujú poľnohospodári v oblasti Ferrol. Následkom nízkej produkcie a rozšírenia sa plodina takmer nerozšírila mimo dotknutej zemepisnej oblasti, ktorá je ešte aj dnes jediným miestom produkcie tohto druhu papriky.

„Festa do Pemento do Couto“, vznikli v roku 1999 ako odraz jej dobrej povesti. Táto slávnosť, gastronomická oslava „Pemento do Couto“, sa organizuje každoročne na konci júla v mieste jej pôvodu pri kláštore Sta. María do Couto. Treba zdôrazniť, že mnohé podniky v oblasti Ferrol ponúkajú na svojom jedálnom lístku „Pemento do Couto“, čo svedčí o jej vychýrenosti.

Spojenie mnohých faktorov, ku ktorým patrí rastlinný materiál, výrobné techniky a mikroklíma v údoliach produkcie, umožnili vzniknúť produktu, ktorý sa teší vynikajúcej povesti kvôli svojim osobitným vlastnostiam a svojej kvalite.

Rastlinný materiál:

Tradičné postupy miestnych poľnohospodárov, ktorí udržiavajú a šľachtia najlepšie sadenice, pričom výrobné techniky prispôsobujú miestnym podmienkam, umožnili získať veľmi populárny charakteristický produkt. Vykonávané šľachtenie, ako aj starostlivosť o zabránenie neželanému kríženiu, boli rozhodujúcimi faktormi pri získavaní papriky, ktorá je úplne zbavená štipľavosti (aspoň v environmentálnych podmienkach danej oblasti), čo je nezvyčajné u paprík s podobnými vlastnosťami.

Výrobné techniky:

To, že poľnohospodári v uvedenej oblasti používajú kryté konštrukcie už niekoľko desaťročí, je dôkazom prispôsobenia výrobných techník, ktoré nemalo za následok stratu vzájomného pôsobenia medzi prostredím a osobitnými vlastnosťami produktu: sú to jednoduché fóliové tunely, v ktorých nedochádza k skutočnému ovládaniu agroklimatických podmienok pestovania plodiny, ktorá v podstate zostáva vystavená prírodným faktorom prostredia.

Klimatické vlastnosti:

Do oblasti produkcie patrí sústava údolí s malou nadmorskou výškou, chránených rôznymi horskými systémami, ktoré sa nachádzajú blízko pobrežia vytvárajúceho mikroklímu, ktorá sa vyznačuje ročným režimom dažďových zrážok, pre ktorý sú charakteristické silné zrážky, a to aj v lete, mierne teploty a nepatrné teplotné výkyvy, vysoká relatívna vlhkosť vzduchu a menšie množstvo slnečného svitu v porovnaní s inými oblasťami produkcie paprík, čo priamo vplýva na tenkú hrúbku šupky plodu a jemnú, sladkú a šťavnatú štruktúru jeho dužiny.

4.7. Kontrolný orgán:

Názov: Instituto Galego da Calidade Alimentaria (INGACAL) Adresa: Rúa Fonte dos Concheiros, 11 bajo 15703 Santiago de Compostela ESPAÑA Telefón +34 881997276 Fax +34 981546676 E-mail: ingacal@xunta.es

INGACAL je verejná inštitúcia, ktorá podlieha Consellería del Medio Rural de la Xunta de Galicia.

4.8. Označenie:

Papriky uvádzané na trh pod chráneným zemepisným označením „Pemento do Couto“ musia mať obchodnú etiketu zodpovedajúcu značke každého výrobcu/spracovateľa a etiketu s alfanumerickým kľúčom povoleným kontrolným orgánom, doplnenú logom chráneného zemepisného označenia. Na obchodnej etikete a na vlastnej etikete CHZO musí byť povinne uvedený nápis Indicación Geográfica Protegida „Pemento do Couto“.